b'\n_START_ARTICLE_\nJean-Jacques Barth\xc3\xa9lemy\n_START_SECTION_\nLiv og virke\n_START_PARAGRAPH_\nHans foreldre var Joseph Barth\xc3\xa9lemy og Magdeleine Rastit. Barth\xc3\xa9lemy begynte sine klassiske studier ved Oratoriets college i Marseille. Han fortsatte med filosofi og teologi ved jesuittenes college, og til slutt studerte han ved lazaristenes presteseminar. Under presteutdannelen brukte han mye energi p\xc3\xa5 orientalske spr\xc3\xa5k, og ble etterhvert interessert i klassiske oldsaker og i s\xc3\xa6rdeleshet i numismatikk._NEWLINE_Disse interessene ble etterhvert sv\xc3\xa6rt dominerende. I 1744 kom han til Paris med et anbefalelsesbrev til Claude Gros de Boze, perpetuell sekret\xc3\xa6r ved Acad\xc3\xa9mie des inscriptions et belles-lettres og ansvarlig for den kongelige samling av medaljer. Han ble de Bozes assistent, og i 1753 etterfulgte han ham som direkt\xc3\xb8r for myntkabinettet. Han forble i denne stillingen frem til den franske revolusjon. Samlingene ut\xc3\xb8ket han betydelig, omtrent til det dobbelte, ved nye kj\xc3\xb8p, ikke minst under en reise til Italia i 1755. _NEWLINE_Denne reisen til Italia var sammen med den franske ambassad\xc3\xb8r de Stainville. Han tilbragte tre \xc3\xa5r der med arkeologisk forskning.  Choiseul hadde stor respekt for Barth\xc3\xa9lemy, og ved sin hjemkomst fikk Barth\xc3\xa9lemy flytte inn i hans residens og fikk verdifull hjelp fra ambassad\xc3\xb8ren. _NEWLINE_I juni 1755 var han blitt valgt til Fellow of the Royal Society i London. _NEWLINE_Blant hans skrifter kan en f\xc3\xb8rst og fremst legge merke til den ber\xc3\xb8mte Voyage de jeune Anacharsis en Gr\xc3\xa8ce, fra 1788, en slags oppf\xc3\xb8lger til Anacharsis reisebeskrivelse. \xc3\x85ret etter ble han valgt til medlem av Acad\xc3\xa9mie fran\xc3\xa7aise._NEWLINE_Under den franske revolusjon ble Barth\xc3\xa9lemy arrestert i september 1793 som medlem av aristokratiet, og holdt fengslet i noen dager. Men straks Comit\xc3\xa9 de salut public (Velfredskomiteen) fikk vite om arrestasjonen av hertuginnen de Choiseul, gav de ordre om hans umiddelbare l\xc3\xb8slatelse. Senere samme \xc3\xa5r ble han utnevnt til bibliotekar for Biblioth\xc3\xa8que Nationale. Han takket nei til dette, men fortsatte \xc3\xa5 ha ansvaret for mynter og medaljer._NEWLINE_Under revolusjonen mistet han det meste av sin formue og han d\xc3\xb8de en fattig mann.'